Brown-plaasaanval: 'Rower' wat geskiet is glo 'n pastoor | Netwerk24
Brown-plaasaanval: 'Rower' wat geskiet is glo 'n pastoor
Deur Arisa Janse van Rensburg 11 November 2019 20:52
'n Rower wat onlangs in 'n plaasaanval in Mpumalanga doodgeskiet is, was glo 'n pastoor.
Die Brown-gesin se plaashuis buite Mbombela waar hulle op 3 November aangeval is.
Die man, wat nog nie deur sy familie uitgeken is nie, is op 3 November doodgeskiet nadat hy en drie ander mans na bewering vir Henry Brown, sy vrou, Martie, (albei in hul laat 70's) en hul seun Tommy (53) oorval het. Die gesin is met panga's in hul plaashuis buite Mbombela aangeval.
Tommy en die rowers het in die aanval in 'n skietgeveg betrokke geraak. Hy is in die been gewond en die een aanvaller is doodgeskiet. Die ander het met Tommy se vuurwapen gevlug.
'n Bron na aan die ondersoek het Maandag gesê dat die oorledene 'n pastoor vir 'n klein gemeente in Pienaar buite Mbombela was.
Brig. Leonard Hlathi, provinsiale polisiewoordvoerder, sê twee verdagtes is in hegtenis geneem ná die aanval en sal binnekort in die hof verskyn.
Albert Gryvenstein van die plaaslike groep Bossies Community Justice (BCJ) sê die een verdagte is Vrydagaand in hegtenis geneem, terwyl die ander een Maandagoggend vasgetrek is.
BCJ het verlede week 'n beloning van tot R50 000 uitgeloof vir inligting wat tot die inhegtenisneming van die rowers kon lei.
"Ons kan net die polisie bedank vir hul uitstekende werk en die BCJ-borge wat dit moontlik gemaak het om dié inligting te 'koop'," sê Gryvenstein.
Intussen sterk Brown en Tommy nog in die hospitaal aan. Martie is verlede week ontslaan, maar wil weens die trauma nie met die media praat nie.